PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/KV/1/1/163						      Bratislava  17. 07. 2003

	Protimonopolný úrad Slovenskej republiky, odbor dohôd obmedzujúcich súťaž, ako orgán príslušný na konanie podľa § 22 ods. 1 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. v správnom konaní začatom z vlastného podnetu podľa § 25 ods. 1  zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. vo veci dohody obmedzujúcej súťaž nazvanej Dohoda o spolupráci uzatvorenej dňa 8. 3. 1999 medzi podnikateľom Železnice Slovenskej republiky, Klemensova 8, 811 01 Bratislava a podnikateľom EXPRESS Internationale Spedition Aktiengesellschaft, Wohllebengasse 18, 1040 Viedeň, Rakúsko, zastúpeným JUDr. Pavlom Hagyarim, advokátom, Podtatranského 1, 811 05 Bratislava takto

					r o z h o d o l :

Dohoda o spolupráci uzatvorená dňa 8. 3. 1999 medzi podnikateľom Železnice Slovenskej republiky, Klemensova 8, 811 01 Bratislava a podnikateľom EXPRESS Internationale Spedition Aktiengesellschaft, Wohllebengasse 18, 1040 Viedeň, Rakúsko je dohodou obmedzujúcou súťaž vzhľadom na ustanovenie § 3. Ceny Železnice bod 4. v znení:

“........................................................................................................................................................................” (predmet obchodného tajomstva),

platné a účinné od 8. 3. 1999 do 9. 3. 1999, ktoré je podľa § 3 ods. 3 zákona č. 188/1994 Z.z. o ochrane hospodárskej súťaže v znení neskorších predpisov zakázané. 

Odôvodnenie:

Dňa 19. 3. 2003 začalo na základe vlastného podnetu Protimonopolného úradu Slovenskej republiky, odboru dohôd obmedzujúcich súťaž (ďalej len “úrad”) správne konanie podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len “zákon č. 136/2001 Z.z.”) vo veci  dohody obmedzujúcej súťaž uzatvorenej dňa 08. 03. 1999 medzi spoločnosťami Železnice Slovenskej republiky, Klemensova 8, 813 61 Bratislava (ďalej len “Železnice SR”) a EXPRESS Internationale Spedition Aktiengesellschaft, Wohllebengasse 18, 1040 Viedeň, Rakúsko (ďalej len “EXPRESS Internationale Spedition AG”) pod názvom Dohoda o spolupráci (ďalej len “Dohoda”).

Správne konanie začal úrad na základe výsledkov prešetrovania na relevantnom trhu vykonaného podľa § 22 ods. 1 písm. a) zákona č. 136/2001 Z.z., v rámci ktorého bola úradu predložená predmetná Dohoda. 

Právne zhodnotenie  

V zmysle § 44 ods. 1 zákona č. 136/2001 Z.z. sa právne vzťahy vzniknuté pred dňom nadobudnutia účinnosti tohto zákona posudzujú  podľa doterajších predpisov. Pod právnymi vzťahmi v zmysle uvedeného ustanovenia zákona č. 136/2001 Z.z. je potrebné rozumieť právne vzťahy, ktoré súvisia s ochranou hospodárskej súťaže, teda vzťahy, ktoré sú predmetom konaní právnej úpravy súťažného práva. V prípade dohody obmedzujúcej súťaž ide o posúdenie, či táto dohoda napĺňa zákonné znaky dohody obmedzujúcej súťaž vo väzbe na právne predpisy, ktoré boli účinné počas jej platnosti.

Predmetná Dohoda bola uzatvorená dňa 8. 3. 1999 a úrad ju z hmotnoprávneho hľadiska posudzoval podľa zákona č. 188/1994 Z.z. o ochrane hospodárskej súťaže v znení neskorších predpisov (ďalej len “zákon č. 188/1994 Z.z.). Z procesnoprávneho hľadiska úrad postupoval podľa zákona č. 136/2001 Z.z.

Účastníci konania

	Podľa § 25 ods. 3 zákona č. 136/2001 Z.z. účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach sa má rozhodnúť. Účastníkmi tohto správneho konania sú Železničná spoločnosť, a.s., Klemensova 8, 813 61 Bratislava (ďalej len “Železničná spoločnosť, a.s.) a EXPRESS Internationale Spedition AG.

	Železničná spoločnosť, a.s. je podľa  zákona č. 259/2001 Z. z. o Železničnej spoločnosti, a.s. a o zmene a doplnení zákona SNR č. 258/1993 Z. z. o Železniciach Slovenskej republiky v znení zákona č. 152/1997 Z.z., ktorý nadobudol účinnosť 1. 8. 2001, právnym nástupcom Železníc SR, na ktorého prešli aj práva a povinnosti vyplývajúce z Dohody.

	Podľa výpisu z Obchodného registra Okresného súdu Bratislava I je predmetom činnosti Železničnej spoločnosti, a.s. predovšetkým preprava osôb a vecí na celoštátnych dráhach, zriaďovanie a prevádzkovanie dráh osobitného určenia, zriaďovanie a prevádzkovanie železničných telekomunikačných a rádiových sietí, preprava kombinovanou dopravou, stavba a údržba železničných tratí vrátane stavieb na dráhe a zariadení ekologického charakteru, údržba a opravy dopravných prostriedkov, vnútroštátne a medzinárodné zasielateľstvo, sprostredkovateľská činnosť.

	Spoločnosť EXPRESS Internationale Spedition AG je zapísaná v Registri firiem pri Obchodnom súde Viedeň. Predmetom jej činnosti je predovšetkým vykonávanie špedičných služieb a preprava tovarov, poskytovanie logistických služieb a účasť a preberanie vedenia podnikov s rovnakým alebo podobným druhom činnosti.

Spoločnosť EXPRESS Internationale Spedition AG podniká ako zasielateľská spoločnosť, t.j. sprostredkováva pre svojich zákazníkov (napr. výrobcov) prepravu ich tovaru, predovšetkým po železnici, spolu s ďalšími službami (nakladanie, vykladanie, colné služby, obstarávanie dokladov a pod.). V zmysle Dohody sa zaviazala pre Železnice SR zabezpečovať transporty vo vozňovej nákladnej doprave, ako aj spracovanie trhu, starostlivosť o zákazníkov, dozor nad prepravou a pod. Základným plnením zo strany spoločnosti EXPRESS Internationale Spedition AG v zmysle Dohody je teda zabezpečovať (sprostredkovávať) pre Železnice SR záujemcov o prepravu tovaru, pričom za túto činnosť jej Železnice SR vyplácajú províziu.

Železnice SR, ako dopravca, poskytujú v zmysle Dohody pre spoločnosť EXPRESS Internationale Spedition AG, resp. jej zákazníkov za odplatu prepravné služby, t.j. predovšetkým nákladné vagóny na prepravu tovaru.  

Zmluvné strany sú podnikateľmi v zmysle § 2 ods. 1 zákona č. 188/1994 Z.z.

Relevantné trhy

Podľa § 7 ods. 3 zákona č. 188/1994 Z.z. relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb užívateľov zhodné alebo vzájomne zastupiteľné. 

	Úrad na základe analýzy ustanovení Dohody, ako aj ďalších predložených podkladov a informácií ako tovarové relevantné trhy vymedzil:

1. 	trh poskytovania zasielateľských služieb v oblasti prepravy tovaru a

2.	trh poskytovania služieb prepravy tovaru.

	Na relevantnom trhu poskytovania zasielateľských služieb v oblasti prepravy tovaru podniká účastník konania EXPRESS Internationale Spedition AG. Jeho konkurentmi na tomto trhu sú ďalšie zasielateľské spoločnosti, ako aj samotná Železničná spoločnosť, a.s., ktorá v prípadoch, keď záujemcovia o prepravu tovaru nevyužijú služby špecializovaných zasielateľských spoločností a vstúpia do obchodných vzťahov priamo so Železničnou spoločnosťou, a.s., poskytuje týmto svojim zákazníkom zodpovedajúce služby.

	Na relevantnom trhu poskytovania služieb prepravy tovaru pôsobí Železničná spoločnosť, a.s.  Jej konkurentmi na tomto trhu sú iní dopravcovia tovaru. V oblasti prepravy tovaru po železnici bola Železničná spoločnosť, a.s. dlho jediným dopravcom. Až od 1. 4. 2003 bola železničná dopravná cesta liberalizovaná a aj iné spoločnosti, ktoré majú udelenú licenciu, môžu poskytovať dopravné služby po železnici.

	Z podkladov predložených účastníkmi konania vyplynulo, že obidva vymedzené relevantné trhy zahŕňajú železničnú aj cestnú prepravu tovaru. Ďalšie druhy prepravy tovaru (lodná, letecká) sa na celkovom objeme prepravy tovaru v rámci SR v roku 2002 podieľali len minimálne (1,7%) a úrad ich bližšie neskúmal. Úrad sa taktiež nezaoberal možnosťou užšieho vymedzenia obidvoch relevantných trhov, t.j., či prípadne nezahŕňajú len prepravu tovaru po železnici, nakoľko z hľadiska zhodnotenia tohto prípadu to nebolo potrebné.

	Aj keď stupeň zastupiteľnosti obidvoch druhov prepravy tovaru závisí od viacerých skutočností - druhu tovaru, prepravnej vzdialenosti, napojenosti na železničnú vlečku, požiadaviek zákazníka na rýchlosť, flexibilnosť, bezpečnosť prepravy a pod. - vo všeobecnosti používa väčšina výrobcov obidva spôsoby prepravy tovaru, pričom cena za prepravu je porovnateľná. Štatistické údaje za posledné roky ukazujú, že nárast, resp. pokles objemu prepraveného tovaru po železnici bol vždy sprevádzaný opačným trendom v objeme prepravy tovaru po ceste.

	Ako priestorový relevantný trh úrad vymedzil územie Slovenskej republiky, ako oblasť, v rámci ktorej podnikajú obidvaja účastníci konania, pričom súťažné podmienky sú na tomto území homogénne a odlišné od okolitých krajín. Úrad vymedzil relevantný trh v takomto rozsahu napriek skutočnosti, že pri tranzitnej preprave tovaru záujemcovia o prepravu môžu zvažovať možnosti prepravy cez rôzne krajiny a konkurentom Železničnej spoločnosti, a.s. môžu byť aj železniční, cestní a lodní dopravcovia v zahraničí.

	Z časového hľadiska úrad vymedzil ako relevantný trh obdobie od uzavretia Dohody do prijatia prvého Dodatku k Dohode o spolupráci, t.j. od 8. 3. 1999 do 9. 3. 1999.

	Z predložených podkladov vyplynulo, že podiel Železničnej spoločnosti, a.s. na trhu poskytovania služby prepravy tovaru bol v roku 1999, resp. v čase vymedzenom ako relevantný trh, 58,2%.
	
	Spoločnosť EXPRESS Internationale Spedition AG uviedla, že jej podiel na súčasnom slovenskom prepravnom trhu predstavuje 0,3% v cestnej doprave a 41% v železničnej doprave. Z týchto údajov vyplýva, že podiel EXPRESS Internationale Spedition AG na vymedzenom relevantnom trhu poskytovania zasielateľských služieb, ktorý zahŕňa cestnú aj železničnú prepravu tovaru, bol v roku 2002 cca 22%. Spoločnosť neuviedla svoj podiel na tomto trhu v roku 1999, úrad ho na základe údajov, ktoré má k dispozícii, odhaduje na cca 5%.

Dohoda obmedzujúca súťaž

Pri posudzovaní Dohody úrad vychádzal z princípu, že obmedzením súťaže je každé obmedzenie voľnosti konania podnikateľa na relevantnom trhu, najmä vylučovanie existujúcich alebo možných aktivít, skutočné alebo možné zníženie rozsahu konkurenčnej aktivity alebo skresľovania konkurenčných podmienok. 

Podľa § 3 ods. 1 zákona č. 188/1994 Z.z. dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak tento zákon neustanovuje inak. 
	
Podľa § 3 ods. 2 zákona č. 188/1994 Z.z. zakázanými sú najmä dohody obmedzujúce súťaž, ktoré obsahujú
a) priame alebo nepriame určenie cien tovaru,
b) záväzok obmedzenia alebo kontroly výroby, odbytu, technického rozvoja alebo investícií,
c) rozdelenie trhu alebo zdrojov zásobovania,
d) záväzok účastníkov uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži,
e) podmienku, že uzatvorenie zmlúv bude viazané na prijatie dodatočných záväzkov, ktoré ani svojou povahou, ani podľa obchodných zvyklostí s predmetom zmlúv nesúvisia.

Úrad sa zameral na posúdenie, či Dohoda je dohodou obmedzujúcou súťaž, t.j. či obsahuje dojednania, ktoré sú podľa § 3 zákona č. 188/1994 Z.z. zakázané. Obsahom Dohody je stanovenie podmienok spolupráce medzi zmluvnými stranami, t.j. dopravovateľom (sprostredkovateľom dopravy) - spoločnosťou EXPRESS Internationale Spedition AG a dopravcom - spoločnosťou Železnice SR, resp. Železničná spoločnosť.

Po analýze Dohody úrad dospel k záveru, že ustanovenie § 3. Ceny Železnice bod 4. v znení:

“......................................................................................................................................................................................” (predmet obchodného tajomstva), 

predstavuje obmedzenie hospodárskej súťaže v zmysle § 3 ods. 1 zákona č. 188/1994 Z.z. Uvedené ustanovenie, platné a účinné od 8. 3. 1999 do 9. 3. 1999, obmedzovalo voľnosť konania podnikateľa Železnice SR v oblasti dohadovania obchodných podmienok (cien) so svojimi obchodnými partnermi a zároveň rovnakým spôsobom obmedzovalo aj tretie strany, t.j. subjekty vstupujúce do obchodných vzťahov týkajúcich sa prepravy tovaru so spoločnosťou Železnice Slovenskej republiky. 

	Predmetné ustanovenie by v praxi znižovalo motiváciu záujemcov o prepravu tovaru (medzi nimi aj zákazníkov dopravovateľa) hľadať si iného sprostredkovateľa dopravy, ako je EXPRESS Internationale Spedition AG, príp. zabezpečovať si prepravu tovaru bez sprostredkovateľa a obrátiť sa priamo na Železnice SR, nakoľko dojednaná cena za prepravu tovaru nemohla byt nižšia, ako cena, za ktorú prepravu tovaru sprostredkoval EXPRESS Internationale Spedition AG. Táto skutočnosť zároveň znevýhodňovala ostatné spoločnosti zaoberajúce sa sprostredkovaním dopravy.
	
V zmysle § 5 ods. 1 zákona č. 188/1994 Z. z. zákaz podľa § 3 a  4 sa nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5 % celkového podielu zhodných alebo vzájomne zastupiteľných tovarov na relevantnom trhu okrem

a) dohôd obmedzujúcich súťaž, uvedených v § 3 ods. 2 písm. a) a c) citovaného zákona alebo
b) obmedzovania súťaže dohodami obmedzujúcimi súťaž, ktorých úhrnný účinok presahuje 5 % celkového podielu zhodných alebo vzájomne zastupiteľných tovarov na relevantnom trhu.

Nakoľko podiel spoločnosti Železnice SR na vymedzenom relevantnom trhu poskytovania služieb prepravy tovaru v danom období prevyšoval hranicu stanovenú v § 5 ods. 1 zákona č. 188/1994 Z.z., úrad konštatuje, že Dohoda nie je takou dohodou obmedzujúcou súťaž, na ktorú sa v zmysle § 5 ods. 1 zákona č. 188/1994 Z. z. nevzťahuje zákaz podľa § 3 citovaného zákona.

Podľa § 3 ods. 3 zákona č. 188/1994 Z. z. dohody obmedzujúce súťaž zakázané podľa odseku 1 sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu nevyplýva možnosť oddeliť túto časť od ostatného obsahu.

	Úrad pokladá v zmysle § 3 ods. 3 zákona č. 188/1994 Z. z. záväzok uvedený v ustanovení § 3. Ceny Železnice bod 4. Dohody za oddeliteľný od ostatného obsahu Dohody a preto bola v období účinnosti predmetného ustanovenia neplatná len táto časť Dohody.

Záver

	Na základe vykonanej analýzy dospel úrad k záveru, že Dohoda je v období od 8. 3. 1999 do 9. 3. 1999 dohodou obmedzujúcou hospodársku súťaž vzhľadom na ustanovenie § 3 Ceny Železnice, bod 4., ktoré je podľa § 3 ods. 3 zákona č. 188/1994 Z. z. zakázané.

	Úrad v zmysle § 33 zákona č. 136/2001 Z. z. vyzval účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie a k záverom prešetrovania, ku ktorým úrad na základe jemu dostupných informácií a podkladov dospel.

	Železničná spoločnosť, a.s. vo svojom vyjadrení k predmetnej výzve, ktoré úrad obdržal dňa 15. 7. 2003, navrhuje doplniť dokazovanie, prípadne vypočutie zodpovedných osôb z oblasti marketingu. 

	Úrad v tejto súvislosti konštatuje, že Železničná spoločnosť, a.s. neuvádza, čo by  malo byť predmetom ďalšieho dokazovania. Úrad v súvislosti s posudzovaním Dohody z hľadiska obmedzenia súťaže nepovažuje ďalšie dokazovanie za potrebné.

	Spoločnosť EXPRESS Internationale Spedition AG vo svojom vyjadrení, ktoré úrad obdržal dňa 15. 7. 2002, uvádza nasledujúce skutočnosti.

1.	Zmluva bola uzatvorená dňa 8. 3. 1999 a hneď nasledujúci deň bolo ustanovenie § 3 bod 4 vypustené. Z tohto dôvodu nemohlo predmetné ustanovenie vyvolať žiadne účinky na relevantnom trhu. Zmluvné strany sa ním neriadili, považovali ho za obsolétne a predmetné ustanovenie nemohlo za pár hodín platnosti vstúpiť do reálnej praxe, ani vyvolať žiadne právne účinky, pričom žiadne právne účinky nevyvolalo.

2.	Ustanovenie § 3 bod 4 Dohody je nezrozumiteľné a neurčité, v dôsledku toho absolútne neplatné, bez spôsobilosti vyvolať právne účinky. Ustanovenie § 3 bod 4 je právnym úkonom perfektným, avšak bez platnosti, v dôsledku absolútnej neplatnosti z dôvodu neurčitosti a nezrozumiteľnosti, z toho dôvodu aj bez účinnosti.

	K vyjadreniu spoločnosti EXPRESS Internationale Spedition AG uvedenému v bode 1. úrad uvádza, že si je vedomý zanedbateľných účinkov Dohody na relevantnom trhu, vzhľadom na dobu platnosti a účinnosti predmetného ustanovenia. Túto skutočnosť by úrad zohľadnil pri prípadnom ukladaní sankcie za porušenie zákona. Zároveň však úrad konštatuje, že Dohoda účastníkov konania mala v čase uzatvorenia za cieľ obmedzenie súťaže a z tohto dôvodu bola v rozpore s § 3 zákona č. 188/1994 Z.z. Zmluvné strany pritom nevyužili zákonné možnosti (§ 5 ods. 3 zákona č. 188/1994 Z.z.) a nepožiadali úrad o vydanie rozhodnutia vo veci tzv. negatívneho atestu.

	K stanovisku EXPRESS Internationale Spedition AG v bode 2. úrad uvádza, že nie je príslušný na posudzovanie nezrozumiteľnosti, resp. neurčitosti ustanovenia § 3 bod 4 Dohody. Úrad považuje predmetné ustanovenie za dostatočne jasné a dospel k záveru, že predstavuje obmedzenie hospodárskej súťaže.

Uloženie pokuty

	Podľa § 14 ods. 1 zákona č. 188/1994 Z. z. je úrad oprávnený za porušenie povinnosti podľa tohto zákona uložiť podnikateľovi pokutu podľa závažnosti porušenia až do výšky 10 % z obratu za predchádzajúce účtovné obdobie a ak nie je možné vyčísliť obrat, až do výšky 10 miliónov Sk. Ak je preukázaný majetkový prospech podnikateľa v dôsledku porušenia povinností podľa druhej časti tohto zákona, uloží sa mu pokuta najmenej vo výške tohto prospechu. Pokutu podľa tohto odseku nie je možné uložiť podnikateľovi, ktorý požiadal úrad o rozhodnutia podľa § 5 ods. 3 tohto zákona.

	Podľa § 14 ods. 6 zákona č. 188/1994 Z. z. pokuty podľa odsekov 1, 2 a 4 môže úrad uložiť do jedného roka od zistenia porušenia povinnosti, najneskôr však do troch rokov odo dňa, keď došlo k porušeniu povinnosti.

	Nakoľko Dohoda bola v rozpore so zákonom č. 188/1994 Z.z. v období platnosti a účinnosti ustanovenia § 3 Ceny Železnice bod 4, t.j. od 8. 3. 1999 do 9. 3. 1999, úrad nemôže v tomto rozhodnutí za porušenie tohto zákona udeliť pokutu.

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

P o u č e n i e :

	Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. proti tomuto 

rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok.

                                                                  			Ing. Ján Šufliarsky
                                                	     	    riaditeľ odboru dohôd obmedzujúcich súťaž 

Rozhodnutie sa doručí:

Železnice Slovenskej republiky
Klemensova 8
811 01 Bratislava 

JUDr. Pavel Hagyari
advokát
Podtatranského 1
811 05 Bratislava

								JUDr. Pavol Hagyari
								advokát

Protimonopolný úrad Slovenskej republiky

Drieňová 24, 82603 Bratislava ; Tel.:(07)5797-111; Fax:(07)233572,5797365
IČO:00 699 063:               Bankové spojenie: NBS Bratislava 8624-002/0720

								Podtatranského 1
								811 05 Bratislava 

								Bratislava 11.08.2003
								Číslo:5045/PMÚ SR/2003

Vec:
Oprava chýb v písaní

	Oznamujeme Vám týmto ako splnomocnenému zástupcovi spoločností EXPRESS Internationale Spedition Aktiengesellschaft, so sídlom Wohllebengasse 18, 1040 Viedeň, Rakúsko a Express Slovakia „Medzinárodná preprava“, a.s., so sídlom Kukučínova 32, 831 03 Bratislava, že podľa § 47 ods.6 zákona č. 71/1967 Zb. o správnom konaní v znení neskorších predpisov opravujeme chyby v písaní v rozhodnutiach č. 2003/KV/1/1/163 zo dňa 17.07.2003 a 2003/KV/1/1/165 zo dňa 18.07.2003 nasledovne.
	V oboch uvedených rozhodnutiach na poslednej strane v časti Rozhodnutie sa doručí text Železnice Slovenskej republiky, Klemensova 8, 811 01 Bratislava opravujeme na Železničná spoločnosť, a.s., Klemensova 8, 813 61 Bratislava.

	S pozdravom

								        Ing. Ján Šufliarsky
					                                           riaditeľ odboru
					                                dohôd obmedzujúcich súťaž

Protimonopolný úrad Slovenskej republiky

Drieňová 24, 82603 Bratislava ; Tel.:(07)48297-111; Fax:(07)43333 572,48297 365
IČO:00 699 063:               Bankové spojenie: NBS Bratislava 8624-002/0720

Železničná spoločnosť, a.s.
Klemensova 8
813 61 Bratislava

Bratislava 08. 09. 2003
							Číslo: 5557/2/PMÚ SR/2003

VEC: 	
Oprava chýb v písaní

Dňa 17. 07. 2003 vydal Protimonopolný úrad Slovenskej republiky, odbor dohôd obmedzujúcich súťaž rozhodnutie č. 2003/KV/1/1/163 v správnom konaní vo veci dohody obmedzujúcej súťaž uzatvorenej dňa 08. 03. 1999 medzi podnikateľom Železnice Slovenskej republiky, Klemensova 8, 811 01 Bratislava a podnikateľom EXPRESS Internationale Spedition Aktiengesellschaft, Wohllebengasse 18, 1040 Viedeň, Rakúsko pod názvom Dohoda o spolupráci.

V tejto súvislosti Vám oznamujeme, že podľa § 47 ods. 6 zákona č. 71/1967 Zb. o správnom konaní v znení neskorších predpisov opravujeme chyby v písaní v uvedenom rozhodnutí nasledovne.

V rozhodnutí č. 2003/KV/1/1/163 opravujeme názov účastníka konania EXPRESS Internationale Spedition AG, Wohllebengasse 18, 1040 Viedeň, Rakúsko, ktorý sa v texte viackrát opakuje, na Express-Interfracht Internationale Spedition GmbH, Wohllebengasse 18, 1040 Viedeň, Rakúsko. 

	S pozdravom

    Ing. Ján Šufliarsky 
riaditeľ odboru dohôd obmedzujúcich súťaž

Protimonopolný úrad Slovenskej republiky

Drieňová 24, 82603 Bratislava ; Tel.:(07)48297-111; Fax:(07)43333 572,48297 365
IČO:00 699 063:               Bankové spojenie: NBS Bratislava 8624-002/0720

JUDR. Pavel Hagyari
advokát
Podtatranského 1
811 05 Bratislava

Bratislava 08. 09. 2003
							Číslo: 5557/1/PMÚ SR/2003

VEC: 	
Oprava chýb v písaní

Dňa 17. 07. 2003 vydal Protimonopolný úrad Slovenskej republiky, odbor dohôd obmedzujúcich súťaž rozhodnutie č. 2003/KV/1/1/163 v správnom konaní vo veci dohody obmedzujúcej súťaž uzatvorenej dňa 08. 03. 1999 medzi podnikateľom Železnice Slovenskej republiky, Klemensova 8, 811 01 Bratislava a podnikateľom EXPRESS Internationale Spedition Aktiengesellschaft, Wohllebengasse 18, 1040 Viedeň, Rakúsko pod názvom Dohoda o spolupráci.

V tejto súvislosti Vám oznamujeme, že podľa § 47 ods. 6 zákona č. 71/1967 Zb. o správnom konaní v znení neskorších predpisov opravujeme chyby v písaní v uvedenom rozhodnutí nasledovne.

V rozhodnutí č. 2003/KV/1/1/163 opravujeme názov účastníka konania EXPRESS Internationale Spedition AG, Wohllebengasse 18, 1040 Viedeň, Rakúsko, ktorý sa v texte viackrát opakuje, na Express-Interfracht Internationale Spedition GmbH, Wohllebengasse 18, 1040 Viedeň, Rakúsko. 

	S pozdravom

    Ing. Ján Šufliarsky 
riaditeľ odboru dohôd obmedzujúcich súťaž